Diari Oficial de la Generalitat Valenciana


Sumari del DOGV 4314, del 14-08-2002 (2002/7822)

Expedient número 154/2002. Cèdula de notificació.
-------------------------------------------------

### Dades del document

Número de DOGV
:   4314

Data del DOGV
:   14-08-2002

Secció del DOGV
:   IV. ADMINISTRACIÓ DE JUSTÍCIA - A) EDICTES I CÈDULES DE NOTIFICACIÓ D'INTERLOCUTÒRIES, PROVISIONS I SENTÈNCIES

Número del document
:   2002/7822


Organisme emissor
:   Jutjat Social Número 3 de Castelló de la Plana

Tipus de document
:   Anunci

Expedient número 154/2002. Cèdula de notificació. [2002/Q7822]
  
M.ª José Delgado Iribarren Pastor, secretària del Jutjat Social número 3 de Castelló de la Plana, certifique:
  
Que en l'expedient número 154/2002 consta el que es diu tot seguit:
  
«Jutjat Social número 3 de Castelló de la Plana
  
Expedient: 154/2002
  
Sobre impugnació conveni col·lectiu
  
Castelló de la Plana, 24 de maig de 2002
  
Estrella Muñoz Gayán, jutgessa substituta del Jutjat Social número 3 d'esta ciutat i província, ha dictat en nom del rei i pel poder conferit pel poble espanyol la sentència número 194/2002 següent:
  
En les actuacions de procés ordinari seguides entre l'Associació Empresarial d'Oficines i Despatxos de la Província de Castelló, com a demandant, contra l'Associació Empresarial d'Oficines i Despatxos de la Comunitat Valenciana, Comissions Obreres, Unió General de Treballadors, Sindicat Independent i ministeri fiscal, com a demandats.
  
Antecedents de fet
  
Primer
  
El Conveni Col·lectiu del sector oficines i despatxos de les províncies de València i Castelló, per als anys 2000 a 2002, firmat del 24 d'abril de 2001, s'ha publicat, per la Resolució de 14 de maig de 2001, en el Diari Oficial de la Generalitat Valenciana de 8 de juny de 2001.
  
Segon
  
L'àmbit territorial del conveni col·lectiu a què es fa referència, d'acord amb l'article 2, s'estén a les províncies de València i Castelló.
  
Tercer
  
L'Associació Empresarial d'Oficines i Despatxos de la Província de València es va constituir el 18 de setembre de 1991.
  
Quart
  
Que el 14 de març de 2001, es va formalitzar i es va elevar a públic, entre uns altres acords, la modificació de l'àmbit de l'Associació Empresarial d'Oficines i Despatxos, que passa a ser de la Comunitat Valenciana.
  
Cinqué
  
Que el 4 d'abril de 2001, a les 14.00 hores, es va depositar a la Direcció Territorial d'Ocupació de València, el certificat de l'acta de l'Associació Empresarial d'Oficines i Despatxos, i s'amplia el seu àmbit territorial que passa a ser de la Comunitat Valenciana.
  
Sisé
  
Que l'Associació Empresarial d'Oficines i Despatxos de la Comunitat Valenciana va comunicar en el mateix escrit, sense data, ni d'eixida, l'ampliació dels seu àmbit a la Comunitat Valenciana i la subscripció del Conveni Col·lectiu del sector d'oficines i despatxos de les províncies de València i Castelló, per als anys 2000 a 2002, amb data d'entrada al Col·legi de Graduats Socials el 4 de juliol de 2001.
  
Seté
  
Que l'Associació Empresarial d'Oficines i Despatxos de la província de València no és membre de la Confederació d'Empresaris de Castelló, ni tampoc amb el seu nom posterior d'Associació Empresarial d'Oficines i Despatxos de la Comunitat Valenciana.
  
Huité
  
Que l'Associació Empresarial d'Oficines i Despatxos de la Comunitat Valenciana no té associats ni representació a la província de Castelló.
  
Nové
  
Que el 28 de juny de 2001, l'Associació Empresarial d'Oficines i Despatxos de la Província de Castelló, hui part actora, va presentar davant el Tribunal Arbitral Laboral de la Comunitat Valenciana, demanda de conciliació i mediació, davant els hui codemandats, i va impugnar el conveni col·lectiu, abans esmentat, pel que fa a l'estesa del seu àmbit a la província de Castelló, i que va finalitzar sense acord el 13 de juliol de 2001.
  
Deu
  
Que en data 23 de maig de 2001, es va constituir l'Associació Empresarial d'Oficines i Despatxos de la Província de Castelló.
  
Onze
  
L'Associació Empresarial d'Oficines i Despatxos de la Província de Castelló és membre de la Confederació d'Empresaris de Castelló, la qual és membre de la CEOE, l'organització territorial de la qual és a la província de Castelló.
  
Dotze
  
Interposada una demanda davant el Tribunal Superior de Justícia de la Comunitat Valenciana, este va entendre, en la sentència de data 19 d'octubre de 2001, que no era competent per a conéixer el litigi, i va remetre el tema als jutjats socials de Castelló de la Plana, i l'Associació Empresarial d'Oficines i Despatxos de la Província de Castelló va presentar, en data 21 de febrer de 2002, una demanda que, seguint el torn, va correspondre a este jutjat.
  
Fonaments de drets
  
Primer
  
Davant la demanda interposada per l'Associació Empresarial d'Oficines i Despatxos de Castelló, en què impugna el conveni col·lectiu d'este sector per a les províncies de València i Castelló per considerar que conculca la legalitat vigent en l'article 2 que assenyala com a àmbit territorial del conveni la província de Castelló, a més de la de València, i això perquè l'associació empresarial firmant no té cap associat entre els empresaris de Castelló, s'oposen els codemandats, l'Associació Empresarial d'Oficines i Despatxos de la Comunitat Valenciana, Comissions Obreres i Unió General de Treballadors, tot al·legant en primer lloc l'excepció de falta de legitimació activa ja que no acredita l'actora la seua implantació, això és, l'afiliació d'empresaris d'oficines i despatxos i això perquè considera que és noció d'implantació l'única possible per acreditar la condició d'interessat i a més esta es va constituir amb posterioritat a la firma del conveni com a associació amb l'única finalitat d'actuar com a demandant en un procés al qual no podien accedir com a particulars i amb la intenció d'impugnar-lo. Esta excepció no pot prosperar perquè encara que esta associació no participe en la negociació, fonamentalment perquè en la data indicada encara no estava constituïda, això no la priva en un principi del dret a impugnar-lo si s'hi veu afectat i considera que s'ha conculcat la legalitat. Atés que la part actora es troba inclosa dins de l'àmbit d'aplicació del conveni, no hi ha raó per a no tindre-la per legitimada per a impugnar-lo.
  
Segon
  
Tenint en compte el fons de l'assumpte, la part actora al·lega, per a fonamentar la il·legalitat del conveni, que l'associació empresarial firmant no representa a empresaris que ocupen a la majoria dels treballadors afectats pel conveni de la província de Castelló i això perquè esta associació no té cap associat en esta província, amb la qual cosa es conculca l'article 88 de l'Estatut dels Treballadors, davant d'això les parts codemandades invoquen la presumpció de validesa i legalitat dels convenis col·lectius i la legitimació d'esta associació per a negociar fins i tot quan no tinga cap associat a la província de Castelló, perquè malgrat això pot tindre la majoria requerida per l'article 88 esmentat de l'Estatut dels Treballadors únicament comptant amb els empresaris de la província de València.
  
Bé, doncs, com se sap, el procés d'impugnació de convenis col·lectius té per objecte controlar la legalitat d'estos, en este supòsit caldrà considerar si les organitzacions que han pactat el conveni impugnat han complit amb els requisits que l'Estatut dels Treballadors establix per a la negociació d'un conveni d'eficàcia general i això perquè l'Estatut dels Treballadors en condiciona l'eficàcia al compliment dels requisits que establix en relació amb la representativitat dels subjectes negociadors, el procediment de negociació i l'aprovació i publicació del conveni.
  
I així la legitimació per a negociar convenis d'eficàcia general és un requisit que com a tal ha de construir-se a partir de dades objectives sobre l'àmbit del conveni dins d'un marge en què les parts poden certament exercitar l'elecció que autoritza l'article 83.1 de l'Estatut dels Treballadors, però que per a complir-ne la funció en orde a la selecció dels nivells de representativitat este àmbit no pot ser objecte d'una determinació arbitrària. És cert que l'article 83.1 de l'Estatut dels Treballadors consagra el principi de llibertat de determinació de l'àmbit d'aplicació dels convenis col·lectius. Tanmateix, este principi no és absolut, sinó que està sotmés a determinades limitacions, entre estes les que poden sorgir de l'articulació establida en l'article 83.2 de l'Estatut dels Treballadors i de les regles imperatives sobre legitimació de l'article 87 del mateix text legal. Ja que no debades produïx efectes entre «tots els empresaris i treballadors inclosos dins del seu àmbit d'aplicació» com prescriu l'article 82.3 de l'Estatut dels Treballadors, limitacions que tenen el seu fonament constitucional en l'article 37.1 de la CE que encomana a la llei el paper de garantir «el dret a la negociació col·lectiva» i que a propòsit dels subjectes legitimats per a negociar escapen al poder de disposició de les parts negociadores, limitacions que abracen també la determinació de l'àmbit d'aplicació del conveni col·lectiu. I així perquè una determinada associació patronal estiga legitimada per a intervindre en la negociació d'un conveni del sector cal que complisca els requisits (article 87.3 ET); que formen part d'esta associació almenys el 10% dels empresaris compresos en l'àmbit d'aplicació del conveni i a més a més que estes empreses ocupen almenys el 10% dels treballadors afectats per este àmbit i en el present supòsit és evident que l'associació negociadora no comptava amb cap representació en la província de Castelló per la qual cosa cap vinculació pot derivar esta per a este àmbit territorial, ja que incorre en una extralimitació evident cosa que determina en definitiva l'estimació de la demanda.
  
Vists els articles esmentats i els altres de general i pertinent aplicació,
  
Decisió
  
Que amb l'estimació de la demanda presentada per l'Associació Empresarial d'Oficines i Despatxos de la Província de Castelló, davant l'Associació Empresarial d'Oficines i Despatxos de la Comunitat Valenciana, Comissions Obreres, Unió General de Treballadors, Sindicat Independent i sent-ne part el ministeri fiscal, declare nul·la la referència que en l'article 2 del I Conveni Col·lectiu d'oficines i despatxos de la província de València i Castelló es fa a Castelló de la Plana, i el seu àmbit territorial ha de quedar reduït a la província de València, i es condemna els demandats a estar i passar per esta declaració.
  
D'acord amb l'establit en l'article 164 LPL, comuniqueu esta declaració a l'autoritat laboral i procediu-ne a la publicació en el Diari Oficial de la Generalitat Valenciana, i feu saber a les parts que esta resolució serà efectiva des d'este moment, no obstant el recurs que contra ella s'hi poguera interposar.
  
Notifiqueu esta sentència a les persones interessades, i feu-los saber que contra esta hi poden interposar un recurs de suplicació davant la Sala Social del Tribunal Superior de Justícia de la Comunitat Valenciana, en el termini de cinc dies a partir de la notificació i per conducte d'este Jutjat Social; i s'advertix així mateix a l'empresa demandada que si recorre haurà de consignar en el «compte de depòsits i consignacions» obert a nom d'este jutjat amb el número 5444445235081916, al Banco Bilbao Vizcaya, urbana plaça de Cardona Vives, número 1, de Castelló de la Plana, la quantitat objecte de la condemna, i que es pot substituir la consignació en metàl·lic per l'assegurança mitjançant aval bancari en el qual caldrà fer constar la responsabilitat solidària de l'avalador, i haurà de consignar així mateix com a depòsit la quantitat de 150,25 euros, en el mateix compte, tot això d'acord amb l'establit en els articles 227 i 228 del Text Refós de la Llei de Procediment Laboral.
  
Esta és la meua sentència que es publicarà com cal, que pronuncie, mane i firme».
  
Concorda bé i fidelment amb l'original a què em remet i del qual en done fe.